Twee ernstig beseer toe 10 boewe op plaas toesakArgieffoto: SAPD Twee mans is Donderdag op ŉ plaas buite Polokwane in Limpopo aangerand en beroof. Lt.kol. Moatshe Ngoepe, woordvoerder van die polisie, het aan Maroela Media gesê die polisie is op soek na tien mans wat die slagoffers glo aangeval het. “Twee gewapende mans het die huis binnegegaan en vier het na die stoorkamer gegaan waar die slagoffers met masjiene gewerk het,” het Ngoepe gesê. “Die ander vier het wag gestaan buite.” Volgens Ngoepe is ses selfone gesteel tydens die aanval. Hy het ook gesê hulle het een van die slagoffers, glo in sy veertigs, verder aangerand en met messe gesteek. “Hulle het die kluis probeer oopmaak, maar nie daarin geslaag nie en toe op die vlug geslaan,” het Ngoepe gesê. Geen verdagtes is nog in verband met die voorval in hegtenis geneem nie. Hulle het in ŉ donkerblou Corsa-bakkie van die toneel gevlug. Die Polokwane Observer het die slagoffers as Boebie en Jaco Muller, ŉ oupa en sy kleinseun, geïdentifiseer. Die plaas is glo op die Eerstegoud/Geyserpad geleë. Die slagoffers besit volgens berigte ŉ motorherstelwerkonderneming. Volgens dié koerant het die verdagtes glo vroeër hul voertuig gebring vir herstelwerk. Die voorval het plaasgevind toe hulle dit weer wou kom oplaai.